**Bakonycsernye Község Önkormányzat Képviselő-testületének**

**10/2014.(VIII. 29.) önkormányzati rendelete a**

**a közterületek elnevezésének és házszám-meghatározásának szabályairól**

Bakonycsernye Község Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 143. (3) bekezdésében kapott felhatalmazás alapján, valamint a 13. § (1) bekezdés 3. pontjában meghatározott feladatkörében eljárva a következőket rendeli el:

**1. Általános rendelkezések**

**1.§**

(1) A rendelet célja, hogy egységesen szabályozza Bakonycsernye Község közigazgatási területén a közterületek elnevezését, az ingatlanok számozását, továbbá az utcanév- és házszámtáblák elhelyezésének rendjét, településen történő helyszíni tájékoztatás javítása érdekében.

(2) A közterületek elnevezése, elnevezésük módosításának hatásköre a képviselő-testület hatáskörébe tartozik.

(3) A település közigazgatási területén új közterületet elnevezni, új házszámot megállapítani, a korábban megállapított közterületet és házszámot megváltoztatni e rendelet szablyai szerint lehet.

**2. A közterület elnevezésére vonatkozó szabályok**

**2.§**

(1) Minden belterületi közterületet el kell nevezni és minden magánutat és külterületi közterületet el lehet nevezni.

(2) Az újonnan kialakított közterületet a kialakítását követő fél éven belül el kell nevezni.

(3) Meglévő, elnevezett közterület természetes folytatásába lévő közterület külön elnevezési eljárás nélkül a már elnevezett közterület nevét kapja.

**3.§**

(1) A közterület elnevezésénél figyelemmel kell lenni a település történelmére, földrajzi adottságaira, hagyományaira.

(2) Közterületet személyről, tárgyról, állatról, növényről, történelmi eseményről, földrajzi névről vagy fogalomról lehet elnevezni, figyelemmel a magyarországi hivatalos földrajzi nevek megállapításáról és nyilvántartásáról szóló 303/2007. (XI.14.) Kormányrendeletben foglaltakra (továbbiakban: Korm.rendelet).

(3) A közterület elnevezése során törekedni kell, hogy az rövid és közérthető, a magyar nyelv szabályainak megfelelő legyen.

(4) A személyről történő elnevezés során törekedni kell arra, hogy az elnevezés olyan személynek állítson emléket, aki

a) a társadalmi élet bármely területén kimagasló érdemeket szerzett és

b) élete, munkássága, valamely módon a településhez vagy a térséghez kötődik, hozzájárult a település vagy térség fejlődéséhez, vagy példa értékű lehet a település lakói számára.

**4.§**

Közigazgatási területen belül több azonos elnevezésű közterület nem lehet.

**5.§**

(1) A közterület nevének megállapítását vagy megváltoztatását kezdeményezheti:

a) polgármester,

b) a helyi önkormányzat képviselője,

c) a megváltoztatással érintett közterületen bejelentett lakcímmel rendelkező állampolgárok legalább 10%-a,

d) a közterületen ingatlannal, székhellyel, telephellyel rendelkező jogi személy.

(2) A közterület nevét megváltoztatni az alábbi esetekben lehet:

a) ha az azonos hangzású közterületnevek zavart keltőek és a névazonosság

másként nem kezelhető,

b) ha a névhasználatban kimutatható változás következett be,

c) ha a névhasználat a közérdek szempontjából nem megfelelő.

**6.§**

(1) A közterület elnevezésére vonatkozó előterjesztést és az elnevezéssel kapcsolatban benyújtott észrevételeket a polgármester képviselő-testület elé terjeszti.

(2) A közterület elnevezésével kapcsolatos döntést a közterületen bejelentett lakcímmel rendelkezőkkel közölni kell, a honlapon közzé kell tenni, az adtok átvezetése céljából értesíteni kell az ingatlan-nyilvántartást, tájékoztatás céljából az illetékes rendőrkapitányságot, postahivatalt, menőszolgálatot, tűzoltóságot és közműszolgáltatókat.

**3. A házszám megállapításra vonatkozó szabályok**

**7.§**

(1) A névvel ellátott közterület mentén lévő építési telkeket kérelemre házszámmal kell ellátni.

(2) A házszámozásnál figyelemmel kell lenni azon beépítetlen telkekre is, melyek a későbbi beépítéskor a közbenső házszámot kapják.

(3) Egy közterületre nyíló több ingatlan azonos számmal nem jelölhető.

(4) Telekosztás, hiányzó vagy kettőzött házszámok esetén a házszámot szám/betűjel formátumban az ABC nagybetűivel kell megkülönböztetni a kettős, hármas és ékezetes betűk alkalmazása nélkül.

(5) Kialakult házszámozásnál telekegyesítést követően az épületek megtartják eredeti házszámukat.

(6) Az (5) bekezdés szerinti esetet követő bontás és új épület építése, meglévő épületek összeépítése esetén a számokat kötőjellel össze kell vonni.

(7) Amennyiben egy ingatlan több közterülettel is érintkezik, a házszámot arról a közterületről kell megállapítani, amely

a) a rövidebbik telekoldallal határos, vagy

b) felől az ingatlan megközelíthető, vagy

c) az ingatlan bejárata esik.

**8.§**

(1)A házszámozás belterületen a közterületnek

a) a település központjához közelebb eső végében,

b) nagyobb forgalmú közterülettől

kezdődik.

(2) Az út, utca, köz (a továbbiakban együttesen: utca) házszámozása 1-től kezdődően, növekvő arab számozással történik, és a házszám növekedésének irányát tekintve az utca bal oldalán lévő ingatlanok páros, a jobb oldalon lévő ingatlanok páratlan számozást kapnak.

(3) Terek esetén a házszámozás 1-től kezdődően folyamatos, az óramutató járásával megegyező irányú.

(4) A földrajzi okokból csak az egyik oldalán beépíthető utcák házszámozása arab számozással 1-től kezdődően folyamatos.

(5) A tanyák számozása a kialakult rendet figyelembe véve folyamatos, emelkedő.

(6) A település helyi építési szabályzata szerint beépítésre nem szánt területen fekvő ingatlannak akkor adható házszám, ha ott legalább alapozási munkával megkezdett építkezés van.

**9.§**

A házszám megállapításáról szóló döntést az ingatlannal rendelkezni jogosultakkal közölni

kell.

**4. Névtáblák és házszámtáblák elhelyezése**

**10.§**

(1) A közterület nevét jól látható módon, névtáblán kell feltüntetni.

(2) A közterületek névtábláit a saroktelek kerítésén, ennek hiányában a saroképületen, vagy külön tartószerkezeten kell elhelyezni.

(3) A névtábla kihelyezésével érintett ingatlan tulajdonosa vagy használója a névtábla kihelyezését tűrni köteles. A kihelyezés időpontjáról előzetesen írásban értesíteni kell az érintett ingatlan tulajdonosát vagy használóját.

(4) A névtáblák kihelyezéséről, karbantartásáról, szükség esetén cseréjéről az önkormányzat gondoskodik.

(5) A közterület elnevezésének megváltoztatása esetén a régi elnevezést feltüntető névtáblákat, a változásról szóló döntést követő egy évig, piros átlós vonallal áthúzva az eredeti helyén kell hagyni. Az új elnevezést feltüntető névtáblákat közvetlenül a régi fölött vagy alatt kell elhelyezni.

**11. §**

(1) A házszámot jelző táblát (továbbiakban: házszámtábla) az ingatlan utcafronti kerítésére vagy a házfalára, az utcáról jól látható módon kell az ingatlan használójának, kezelőjének, ennek hiányában tulajdonosának elhelyezni.

(2) A házszámtábla beszerzéséről, kihelyezéséről, olvasható állapotban tartásáról, szükség szerint cseréjéről, pótlásáról az (1) bekezdés szerinti kötelezettnek kell gondoskodnia.

**5. Záró rendelkezések**

**12.§** Ez a rendelet 2014. október 1-én lép hatályba.

**13.§** Azon ingatlan tulajdonosa, akinél a házszámozás hiányzik, az e rendeletben foglalt kötelezettségének a rendelet hatálybalépését követő fél éven belül köteles eleget tenni.

**14.§** A 8.§ rendelkezései a rendelet hatályba lépésekor már meglévő közterületek számozását nem érintik.

Turi Balázs Fidrich Tamásné

polgármester jegyző

Kihirdetési záradék:

Ezen rendelet 2014. augusztus 29-én kihirdetésre került.

Fidrich Tamásné

jegyző